THAI ติด TOP 10 สายการบินให้บริการชั้นหนึ่งยอดเยี่ยมจาก AirlineRatings.com
THAI ฟุ้งติด TOP 10 สายการบินให้บริการชั้นหนึ่งยอดเยี่ยมจาก AirlineRatings.com ซึ่งได้ทำการสำรวจการให้บริการของสายการบินกว่า 450 สายการบินทั่วโลก
26 ต.ค. 2558

นางบุษบา สังขวิภา รักษาการ ผู้อำนวยการใหญ่ฝ่ายบริหารผลิตภัณฑ์และประสบการณ์ลูกค้า บริษัท การบินไทย จำกัด (มหาชน) หรือ THAI เปิดเผยว่า การบินไทยได้รับการจัดอันดับจาก AirlineRatings.com ให้เป็น 1 ใน 10 สายการบินที่ให้บริการชั้นหนึ่งยอดเยี่ยม (Top 10 for Best First Class Cabin) และเป็น 1 ใน 10 การให้บริการชั้นประหยัดในเส้นทางบินพิสัยไกลยอดเยี่ยม (Top 10 for Best Long Haul Economy Class Cabin) ซึ่งการบินไทยเป็นสายการบินที่ให้บริการในระดับพรีเมี่ยมในทุกชั้นโดยสาร
โดยปัจจุบันการบินไทยให้บริการชั้นหนึ่งบนเครื่องบินแบบแอร์บัส เอ 380-800 และเครื่องบินแบบโบอิ้ง 747-400  โดยที่นั่งชั้นหนึ่ง หรือ Royal First Class ในเครื่องบินทั้งสองแบบ มีที่นั่งขนาดกว้างขวาง สามารถปรับเอนนอนราบได้ 180 องศา และมีความเป็นส่วนตัว ซึ่งทำให้ผู้โดยสารได้รับความสะดวกสบายตลอดการเดินทาง 
ส่วนการให้บริการในชั้นประหยัดนั้น การบินไทยมีให้บริการในทุกแบบของเครื่องบิน อาทิ แอร์บัส เอ 380-800 โบอิ้ง 777-300ER และ  โบอิ้ง 787-8 ซึ่งมีที่นั่งกว้างเฉลี่ยสูงสุดถึง 18 นิ้ว สามารถปรับเอนได้เฉลี่ยสูงสุดถึง 122 องศา และในทุกที่นั่งของทุกชั้นโดยสารมีจอวิดีโอส่วนตัว พร้อมระบบสาระบันเทิงครบครัน ซึ่งทั้ง 2 รางวัลที่การบินไทยได้รับนี้ เป็นการยืนยันได้ว่าการบินไทยใส่ใจในการมอบความสะดวกสบายให้กับผู้โดยสารและยังคงมาตรฐานของสายการบินระดับโลกที่ให้บริการแบบพรีเมี่ยมที่เป็นเลิศในทุกจุดบริการ รางวัลดังกล่าวยังสร้างความภาคภูมิใจ และเป็นขวัญกำลังใจแก่พนักงานการบินไทยทุกคน ที่จะมุ่งมั่นรักษาและพัฒนาการบริการ เพื่อให้ผู้โดยสารได้รับความพึงพอใจสูงสุดต่อไป
อนึ่ง AirlineRatings.com เป็นเว็บไซต์จัดอันดับการให้บริการของสายการบินชั้นนำทั่วโลก โดยการตัดสินด้วยเกณฑ์การประเมินจากคณะบรรณาธิการที่มีประสบการณ์ด้านการเดินทาง ที่รวบรวมเก็บข้อมูล จากประสบการณ์ในการสัมผัสการบริการจากสายการบินต่างๆ นำมาประเมินและจัดอันดับ ซึ่งนอกจากจะต้องตอบโจทย์ด้านความสะดวกสบายด้วยนวัตกรรมและการให้บริการที่ดีเลิศในด้านต่างๆ แล้ว สายการบินที่ได้รางวัลยังต้องคำนึงถึงปัจจัยอื่นๆ ที่เกี่ยวข้อง อาทิ ด้านความปลอดภัยที่ผ่านการการตรวจสอบจากหน่วยงานที่กำกับดูแลด้านการบินอีกด้วย